Хьэкъул Оксанэ и «Гъатхэ жэщыр»
КъБР-м и Къэрал филармонием и уэрэджыIакIуэ, цIыхубэм фIыуэ ялъэгъуа Хьэкъул Оксанэрэ «Кабардинка» къэрал академическэ къэфакIуэ ансамблымрэ Музыкэ театрым иджыблагъэ зэгъусэу щатащ уэрэдрэ къафэкIэ гъэнщIа «Гъатхэ жэщ» концерт гукъинэ-жыр. Ар зыхэзыгъэувар УФ-м и Правительствэм и саугъэтыр зыхуагъэфэща, Къэбэрдей-Балъкъэр, Осетие Ищхъэрэ-Алание, Шэшэн, Ингуш республикэхэм щIыхь зиIэ я артист, «Кабардинка» къэрал академическэ къэфакIуэ ансамблым и художественнэ унафэщI Атэбий Игорщ. Пшыхь гуапэр щIэщыгъуэу езыгъэкIуэкIар ЩоджэнцIыкIу Алий и цIэр зезыхьэ Къэбэрдей къэрал драмэ театрым и артист пажэхэм ящыщ Хьэмырзэ Ахьмэдщ.
Хьэкъул Оксанэ и макъ дахэмрэ и уэрэдхэмрэ зигу дыхьэхэр, зи псэм ехуэбылIэхэр зэрыкуэдым и щыхьэтт республикэм и къалэхэмрэ къуажэхэмрэ къикIыу пшыхьым цIыхуш-хуэ къызэрекIуэлIар. КърихьэлIахэм гунэс ящыхъунтэкъэ Оксанэ игъэзащIэ цIыхубэ, иджырей уэрэдхэр?! Концертыр ягъэдэхащ лъэпкъыр зэрыгушхуэ, дуней псом щыцIэрыIуэ «Кабардинка» къэрал академическэ къэфакIуэ гупым.
— Хьэкъул Оксанэ цIыхубэм къыхуащI пщIэмрэ лъагъуныгъэмрэ езым и лэжьыгъэфIымкIэ, и IэдэбагъымкIэ, и гъэсэныгъэ дахэмрэ дуней тетыкIэ екIумкIэ къилэжьыжащ. СыщыцIыкIум ди уэрэджыIакIуэхэм ягъэзащIэу радиомкIэ къату сызэдаIуэу щыта цIыхубэ уэрэдхэм яжь Оксанэ жиIэхэм къызэрыщIихуарагъэнщ абыхэм сабиигъуэм сы- щIыхуашэжыр, — жиIащ КъБР-м щэнхабзэмкIэ и министр Къумахуэ Мухьэдин. — Къыхэзгъэщыну сыхуейт зи уэрэдхэр фIыуэ ялъагъу Хьэкъул Оксанэ и макъ гуакIуэмкIэ цIыхухэм гуапагъэрэ дахагъэкIэ зэрахуэупсэр.
Къумахуэ Мухьэдин къыхигъэщащ и цIэмрэ игъэзэщIэну уэрэдымрэ игъэIуу зэгуэр утыку къришэну куэд щIауэ зэрыщIэхъуэпсыр нэхъапэIуэкIэ абы къыжриIауэ зэрыщытар. Ар къилъытэри, министрым и гуапэу Хьэкъул Оксанэ и цIэмрэ абы игъэзэщIэну «Гъатхэ жэщ» уэрэдымрэ жиIэри, утыкур хуит хуищIащ.
Аруан район администрацэм и Iэтащхьэ Куэшей Азэмэт Хьэкъул Оксанэ лъэпкъ щэнхабзэм хэлъхьэныгъэфI зэрыхуищIым папщIэ хуигъэфэща щIыхь тхылъыр иритыжащ Шукай Мурат. Пщэрылъ къыщащIа къалэн гуапэр щIалэм щигъэзащIэм, и къуажэгъу уэрэджыIакIуэм ехъуэхъуащ адыгэ лъэпкъым и цIэр игъэIуу, дяпэкIи и зэфIэкIымрэ и пщIэмрэ къалъытэу илъэс куэдкIэ утыкур игъэбжьыфIэну.
Хьэкъул Оксанэ фIыщIэ яхуищIащ пшыхьым зыкърезыгъэхьэлIахэм, ар къыдэзыгъэдэха къэфакIуэхэм, игъэзэщIа уэрэдхэмрэ макъамэхэмрэ хуэзытхахэу Бер Мадинэ, Джэдгъэф ФатIимэ, Лосэн Тимур, Вэрокъуэ Валерэ, Мамий Аслъэн, Дзу Ахьмэд сымэ.
Хьэкъул Оксанэрэ «Кабардинка» ансамблым и къэфакIуэхэмрэ а пщыхьэщхьэм Iэгуауэшхуэ хуаIэтащ. ЦIыхухэр зэбгырыкIыжащ пшыхь гуапэм дэрэжэгъуэ ин къаритауэ, загъэпсэхуауэ.
ТЕКIУЖЬ Заретэ.
Сурэтхэр Къарей Элинэ трихащ.
